text: През миналата година приходите за германския бюджет от данъка върху кафето са били в размер на 1 милиард евро. При отмяна на налога за кафе от справедлива търговия хазната ще губи по 110 милиона годишно.
  "Германия е една от малкото държави в света, в които съществува данък върху кафето. Мисля, че трябва да използваме този инструмент, за да наложим едно по-устойчиво производство", изтъкна министърът. Освен това той настоява минимум 2 долара от цената за половин килограм сертифицирано кафе да отиват направо при производителя.
  Историята на данъка върху кафето в Германия датира от началото на XIX век, когато консумацията се увеличава значително и управляващите виждат в акциза добър източник на приходи. След Втората световна война данъкът действа само в тогавашната Западна Германия и в момента е в размер на 2 евро и 19 цента за килограм. Освен в Германия такъв акциз има в Белгия, Дания, Литва, Норвегия, Швейцария и Гърция.